Hieraŭ estis la Mantuka tago. Tio estas tago por festi la verkojn de Douglas Adams, ĉefe “La petveturista gvidlibro pri la galaksio.”

La serio estas angla komedia sciencfikcia verko. Originale ĝi estis radiodramo en 1978. La nomo de la verko devenas de gvidlibro en la serio, nomata “La petveturista gvidlibro pri la galaksio” (angle The Hitchhiker’s Guide to the Galaxy)

Poste, Douglas Adams longigis la verkon per kelkaj libroj. Mi jam legis la unuajn du librojn en la serio kaj mi tre ĝuis ilin. Ili estas humuraj, interesaj, kaj lerte verkitaj.

Sed kial la festo pri ili nomiĝas “Mantuka tago?”

En la verkoj, kaj la radiodramo kaj la libroj, mantuko estas menciita kiel tre grava ilo de galaksiaj petveturistoj. Laŭ la gvidlibro mem, ĝi estas la plej utila aĵo por petveturisto havi. Tial, kun la frapvortoj de la gvidlibro “Ne paniku!”, mantuko estas simbolo de la serio.

Mi tre ŝatas sciencfikcion kaj la verkoj de Douglas Adams restas kiel kelkaj el la plej bonaj verkoj en la ĝenro.

Mi forgesis pri la festotago hieraŭ, sed mi verkis multe. Do kvankam mi ne kunportis mantukon, eble mi iel ja festis la vivon de tiu bonega verkisto.